P r e d k l a d a c i a   s p r á v a

	Slovenská republika je od 1. júla 2002 do 30. júna 2003 predsednícka krajina vo Vyšehradskej štvorke. V súlade s pravidlami spolupráce by mala Slovenská republika zorganizovať na svojom území summit predsedov vlád Vyšehradskej štvorky k záveru svojho predsedníctva. Počas predsedníctva SR sa tiež uskutočnil neformálny summit predsedov vlád Vyšehradskej štvorky v dňoch 6. a 7. decembra 2002 na hrade Červený kameň a v Smoleniciach. Pripravovaný summit predsedov vlád Vyšehradskej štvorky na Slovensku v zmysle pravidiel vyšehradskej spolupráce sa plánuje zorganizovať pred záverom predsedníctva SR vo V4 v dňoch 24.-25. júna 2003.
    
	Hlavnou témou rokovania summitu predsedov vlád V4 bude vyhodnotenie plnenia ročného programu predsedníctva SR vo Vyšehradskej štvorke, ako aj formálne odovzdanie rotujúceho predsedníctva vo V4 Českej republike. Posledný summit sa  uskutočnil na záver predsedníctva Maďarskej republiky vo uvedenom zoskupení dňa 29. júna 2002 v Ostrihome.
	 
Ďalšími bodmi rokovania predsedov vlád bude spolupráca V4 s tretími krajinami a medzinárodnými zoskupeniami, budúcnosť Vyšehradskej štvorky v kontexte rozšírenia EÚ a možné oblasti spolupráce. Na základe pozvania predsedu vlády SR sa 25. 06. 2003 pracovného obeda predsedov vlád Vyšehradskej štvorky pravdepodobne zúčastní tiež predseda vlády Ukrajiny V. F. Janukovič. 

Na záver summitu predsedov vlád Vyšehradskej štvorky sa predpokladá prijatie téz pre vytvorenie zásadného dokumentu, ktorý by mal stanoviť novú stratégiu spolupráce Vyšehradskej štvorky po vstupe členských krajín V4 do Európskej únie.